
PARLAMENTUL ROMÂNIEI

CAMERA DEPUTAŢILOR
	Comisia pentru politică economică,

        reformă şi privatizare 
	                     Bucureşti,  11.09.2012
                     Nr. 21/103
                     PL-x 171/2012


                                                                   AVIZ

asupra proiectului de Lege privind contractele de investiţii de interes public
               În conformitate cu prevederile art. 95 din Regulamentul Camerei Deputaţilor, republicat, cu modificările şi completările ulterioare, Comisia pentru politică economică, reformă şi privatizare a fost sesizată spre dezbatere şi avizare, cu proiectul de Lege privind contractele de investiţii de interes public, trimis cu adresa nr. PL-x 171 din 29 mai 2012, înregistrată sub nr. 21/103 din 31 mai  2012. 
  Senatul, în calitate de primă Cameră sesizată, a adoptat iniţiativa legislativă, în şedinţa din 21 mai 2012, în conformitate cu prevederile                 articolului 75 alineatul (2) teza a  III-a din Constituţia României, republicată.

  Conform prevederilor art. 75 din Constituţia României, republicată, şi ale art.92 alin. (9) pct. 1 din Regulamentul Camerei Deputaţilor, republicat, cu modificările şi completările ulterioare, Camera Deputaţilor este Cameră decizională.

  În conformitate cu prevederilor art. 61 din Regulamentul Camerei Deputaţilor, republicat, cu modificările şi completările ulterioare, Comisia a dezbătut iniţiativa legislativă menţionată mai sus, în şedinţa din 11 septembrie 2012.

     Membrii Comisiei au examinat proiectul de lege supus avizării, expunerea de motive, avizul negativ al Consiliului Legislativ, transmis cu adresa                                         nr. 1275 din 5 decembrie 2011 şi  punctul de vedere al Guvernului, transmis cu adresele nr. 354 din 6 martie 2012, respectiv nr. 4841 din 10 iulie 2012, prin care nu susţine adoptarea acestei iniţiative legislative. 
     Cu prilejul dezbaterilor, membrii Comisiei pentru politică economică, reformă şi privatizare au constatat că iniţiativa legislativă nu se justifică întrucât articolul 1166 din Legea nr. 287/2009 privind Codul civil, republicat, cu modificările ulterioare, prevede următoarele: „Contractul este acordul de voinţe dintre două sau mai multe persoane cu intenţia de a constitui, modifica sau stinge un raport juridic", în consecinţă publicitatea unor contracte, precum şi a clauzelor acestora ar trebui să rămână la aprecierea părţilor contractante.
     De asemenea, contractele încheiate de statul român cu partenerii străini în domeniul investiţiilor sunt perfectate, după caz, în conformitate cu prevederile acordurilor internaţionale în domeniul investiţiilor la care România este parte.

Mai mult decât atât,  publicarea unor contracte deja încheiate poate fi făcută doar cu acordul statelor cu care România a încheiat tratate internaţionale în domeniul investiţiilor şi care prevăd condiţii de publicitate contrare.
Faţă de aceste considerente, membrii Comisiei pentru politică economică, reformă şi privatizare au hotărât, cu unanimitate de voturi, avizarea negativă a iniţiativei legislative.
     În raport cu obiectul şi conţinutul său, proiectul de lege face parte din categoria legilor ordinare.

                 PREŞEDINTE
                         SECRETAR  
                Mihai TUDOSE                                                              Horia GRAMA 
      Şef serviciu

